
Anexă la Hotărârea Senatului nr. 315 din 16 decembrie 2025
Președintele Senatului UDJG,
Conf. univ. dr. Alexandru NECHIFOR

Capitolul I DISPOZIȚII GENERALE
Art. 1. 
În Universitatea „Dunărea de Jos” din Galați, organizarea și desfășurarea examenului de promovare în cariera didactică în învățământul superior, se realizează conform prevederilor Legii învățământului superior nr. 199/2023, cu modificările și completările ulterioare, H.G. nr. 56/2024 pentru aprobarea Metodologiei-cadru privind organizarea și desfășurarea examenului de promovare în cariera didactică, Cartei universitare și prezentei metodologii.
Art. 2. 
(1) Prin procesul de promovare în cariera didactică se asigură evoluția în carieră a personalului didactic titular din Universitatea „Dunărea de Jos” din Galați (UDJG), prin trecerea pe o funcţie didactică superioară.
(2) Promovarea în carieră a personalului didactic titular pe un post vacant, corespunzător unei funcţii didactice, superioare celei pe care o ocupă, se realizează prin examen.
(3) În cadrul Universităţii „Dunărea de Jos” din Galaţi se organizează examen de promovare în carieră didactică doar în semestrul 2 al anului universitar, cu încadrarea pe postul superior începând cu prima zi a următorului an universitar. 
(4) Posturile vacante destinate promovării în cariera didactică se aprobă anual de către Consiliul de administraţie al UDJG, până la începutul semestrului 2 al anului universitar respectiv.
(5) În UDJG, se organizează examen de promovare în cariera didactică pentru următoarele funcții didactice:
a) lector universitar/şef de lucrări universitar;
b) conferenţiar universitar;
c) profesor universitar.
(6) Universitatea „Dunărea de Jos” din Galați poate organiza examen de promovare în cariera didactică numai pentru un post vacant, conform Legii învăţământului superior nr. 199/2023, cu modificările şi completările ulterioare. Un post se consideră vacant dacă este prevăzut astfel în statul de funcţii întocmit anual sau se vacantează pe parcursul anului universitar.
(7) Prezenta metodologie prevede standardele minimale de ocupare a posturilor didactice pentru funcţiile didactice prevăzute la alin. (4).
(8) Standardele aferente funcțiilor prevăzute la alin. (4) sunt cerințe minime și obligatorii pentru înscrierea la examenul de promovare pe post. Standardele UDJG nu pot deroga de la standardele minimale naţionale în vigoare, aprobate prin ordin al ministrului educaţiei și sunt superioare sau egale standardelor minimale naţionale.
(9) Organizarea examenelor de promovare în carieră se face cu respectarea standardelor stabilite de Universitatea „Dunărea de Jos” din Galați prin aprobarea de către senatul universitar. 
(10) Fiecare facultate are obligația să elaboreze în termen de 30 de zile de la data aprobării în Senat a prezentei metodologii, standardele specifice facultății aferente examenului de promovare în cariera didactică. Standardele specifice fiecărei facultăți se aprobă de către senatul universitar și fac parte integrantă din prezenta metodologie.
(11) Universitatea „Dunărea de Jos” din Galați nu poate stabili prin metodologia proprie sau prin alte documente echivalarea îndeplinirii de către un candidat a standardelor minimale naţionale în vigoare prin standarde, criterii sau indicatori diferiţi de cei prevăzuţi de standardele minimale naţionale, aprobate prin ordin al ministrului educaţiei.
(12) Nerespectarea prevederilor prezentei metodologii de către persoanele cu atribuţii în procedura de organizare şi desfăşurare a examenelor de promovare poate constitui abatere disciplinară. Eventualele sesizări sunt analizate în conformitate cu prevederile art. 175-179 din Legea nr. 199/2023, cu modificările şi completările ulterioare.
(13) La examenul de promovare în carieră nu pot participa persoanele condamnate penal definitiv pentru săvârşirea cu intenţie a unei infracţiuni pentru care nu a intervenit reabilitarea.
Capitolul II. ORGANIZAREA EXAMENULUI DE PROMOVARE ÎN CARIERA DIDACTICĂ

Art. 3. 
Organizarea şi desfăşurarea examenului de promovare în cariera didactică presupun parcurgerea următoarelor etape: 
(1) Publicarea anunţului privind organizarea examenului cu cel puţin două luni înainte de data desfăşurării primei probe de examen. Înscrierea la examen începe în ziua publicării pe site-ul Universității „Dunărea de Jos” din Galați a anunţului privind examenul pentru ocuparea postului vacant şi se încheie cu 15 zile calendaristice înaintea desfăşurării primei probe de examen. 
(2) Anunțurile se publică la loc vizibil, pe pagina principală a site-ului web al Universității „Dunărea de Jos” din Galați şi pe un site web specializat, administrat de Ministerul Educaţiei și Cercetării.
(3) Publicarea, în termenul prevăzut la alin. (1), pe pagina principală a site-ului web propriu al Universității „Dunărea de Jos” din Galați care găzduieşte şi pagina de internet a examenului, a cel puţin următoarelor informaţii:
1. metodologia proprie;
2. lista posturilor aprobate de către Consiliul de administraţie pentru care urmează a se desfăşura examenul, precum şi structura acestora, asumată de rectorul Universității;
3. descrierea fiecărui post pentru care urmează să se desfăşoare examen de promovare în cariera didactică;
4. atribuţiile/activităţile aferente postului didactic vacant, incluzând norma didactică şi tipurile de activităţi incluse în norma didactică;
5. salariul minim de încadrare pe post la momentul angajării;
6. calendarul examenului;
7. tematica probelor de examen;
8. descrierea procedurii de examen;
9. lista completă a documentelor pe care candidatul trebuie să le includă în dosarul de examen;
10. adresa la care trebuie depus dosarul de examen.
Art. 4. 
(1) Cu cel puţin 10 zile calendaristice înaintea desfăşurării primei probe de examen, pe pagina principală a site-ului web al Universității „Dunarea de Jos” din Galați, care găzduieşte şi pagina de internet a examenului, se publică, cu respectarea prevederilor Regulamentului (UE) 2016/679 al Parlamentului European şi al Consiliului din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul general privind protecţia datelor), pentru fiecare candidat la examenul de promovare în cariera didactică, următoarele:
a) curriculum vitae;
b) fişa de verificare a îndeplinirii standardelor minimale pentru postul pentru care urmează să se desfăşoare examen de promovare;
c) lista completă de lucrări a candidatului.
(2) Candidatul semnează, la depunerea dosarului, informarea prevăzută la art. 13 RGPD și consimțământul pentru publicarea elementelor din dosar.
(3) Nu se publică documente care conțin date sensibile (de ex.: certificate medicale, caziere integrale). Se va publica doar mențiunea „aviz juridic favorabil” sau un extras sintetizat. Se publică, cu respectarea alin. (2) și (3): CV-ul, fișa de verificare a standardelor și lista lucrărilor.
Drepturile persoanei vizate (acces, rectificare, ștergere, restricționare) se exercită prin Responsabilul cu protecția datelor din cadrul Compartimentul juridic al universității, conform procedurii publicate pe site.
(4) Publicarea neautorizată de date cu caracter personal atrage răspunderea disciplinară și administrativă.
Art. 5. 
(1) Examenele au caracter transparent, conform prevederilor legale în vigoare.
(2) La examen poate participa candidatul care îndeplineşte condiţiile de înscriere la examenul de promovare, conform Legii nr. 199/2023, cu modificările şi completările ulterioare, precum şi ale prezentei metodologii.
(3) La examenul pentru promovarea în cariera didactică pot participa cadrele didactice titulare care îndeplinesc cumulativ următoarele condiţii:
a) să fi avut calificativul „foarte bine” în ultimii 3 ani la evaluarea cadrelor didactice de către directorul de departament;
b) să nu aibă o sancţiune disciplinară neradiată în condiţiile legii;
c) să îndeplinească standardele de ocupare a posturilor didactice, specifice funcţiei, prevăzute la art. 206 alin.(2), (3) sau (4) din Legea nr.199/2023, cu modificările şi completările ulterioare, după caz.
Art. 6. 
(1) Se consideră a fi implicate în procedura de examen persoanele care:
a) participă în procesul de decizie referitor la numirea comisiei de examen;
b) sunt membri sau membri supleanţi ai comisiei de examen;
c) sunt implicate în decizii de evaluare profesională sau administrativă în cadrul examenului;
d) sunt implicate în soluţionarea contestaţiilor.
(2) Nu pot fi membri ai comisiilor constituite pentru organizarea şi desfăşurarea examenului în vederea promovării în cariera didactică persoanele care au soţul sau soţia, rude ori afini până la gradul al III-lea inclusiv în rândul candidaţilor.
Art. 7. 
În situaţia în care, în urma promovării examenului de către candidat, una sau mai multe persoane din Universitatea „Dunărea de Jos” din Galați urmează să se afle într-o situaţie de incompatibilitate conform art. 201 alin. (4) din Legea nr. 199/2023, cu modificările şi completările ulterioare, numirea pe post şi acordarea titlului universitar de către universitate pot avea loc numai după soluţionarea situaţiei/situaţiilor de incompatibilitate. Modalitatea de soluţionare a situaţiei de incompatibilitate se comunică Ministerului Educaţiei și Cercetării în termen de două zile lucrătoare de la soluţionare.
Art. 8. 
(1) Universitatea „Dunărea de Jos” din Galați poate organiza examen de promovare în cariera didactică numai pentru un post vacant conform art. 207 alin. (2) din Legea învăţământului superior nr. 199/2023, cu modificările şi completările ulterioare.
Art. 9. Candidatul la examenul de promovare pe un post vacant trebuie să fie cadru didactic titular la Universitatea „Dunărea de Jos” din Galați și să depună o cerere scrisă în vederea promovării pe un grad didactic imediat superior celui pe care îl ocupă cu cel puţin 30 de zile înainte de începerea semestrului 2 al anului universitar respectiv. 
(1) Universitatea „Dunărea de Jos” din Galați poate organiza examen de promovare în cariera didactică numai după aprobarea de către Consiliul de administraţie a numărului de posturi vacante propuse pentru ocupare prin examen de promovare în carieră didactică şi publicarea de către Universitatea „Dunărea de Jos” din Galați pe pagina principală a site-ului web propriu a informaţiilor privind organizarea examenului/examenelor.
(2) Publicarea de către Universitatea „Dunărea de Jos” din Galați pe pagina principală a site-ului web propriu a informaţiilor privind organizarea examenului/examenelor de promovare în cariera didactică se realizează după primirea avizului din partea Ministerului Educaţiei și Cercetării referitor la organizarea acestui/acestor examen/examene.
(3) Universitatea „Dunărea de Jos” din Galați are obligaţia de a transmite Ministerului Educaţiei și Cercetării în vederea obţinerii avizului pentru organizarea şi desfăşurarea examenului prevăzut la alin. (2) următoarele:
a) metodologia proprie;
b) lista posturilor aprobate de către Consiliul de administraţie pentru care urmează a se desfăşura examen şi structura acestora, asumată de rectorul universității;
c) extrasul din statul de funcţii care conţine posturile propuse pentru examenele de promovare, semnat de rector, decan şi directorul de departament sau directorul şcolii doctorale;
d) declaraţia pe propria răspundere a rectorului Universității care atestă că toate posturile didactice propuse pentru examenele de promovare au în structură numai discipline din planurile de învăţământ ale specializărilor/programelor de studii legal înfiinţate, inclusiv ca formă de învăţământ şi localitate de desfăşurare.
(4) Procedura de examen poate fi declanşată doar după primirea avizului din partea Ministerului Educaţiei și Cercetării.
(5) Propunerea de organizare a examenului pentru un post vacant se face de către directorul departamentului, prin referat avizat de consiliul departamentului şi de consiliul facultăţii. Referatul conține nominalizarea cadrului didactic titular propus pentru promovare, precum și precizări cu privire la necesitatea ocupării postului în contextul realizării obiectivelor din planul de dezvoltare a facultății, valoarea științifică a candidaților, perspectivele postului, numărul posturilor existente deja în aceeași specialitate, existența resurselor financiare pentru susținerea postului.
(6) [bookmark: _Hlk213182820]Lista posturilor vacante propuse pentru ocuparea prin examen de promovare este avizată de consiliul facultăţii, aprobată de decan şi înaintată de acesta Consiliului de administraţie al Universității „Dunărea de Jos” din Galați, în vederea aprobării.
(7) Consiliul de administraţie al Universității „Dunărea de Jos” din Galați, la propunerea consiliului departamentului din care face parte postul vacant propus pentru ocuparea prin examen de promovare, aprobă cererile privind înscrierea la examen în vederea promovării în cariera didactică.
(8) Cererile de înscriere la examenul de promovare în cariera didactică cuprind precizarea funcţiei didactice şi a postului pentru care se depune candidatura.
Capitolul III. CONDIȚII MINIMALE PENTRU ÎNSCRIEREA LA EXAMENUL DE PROMOVARE ÎN CARIERA DIDACTICĂ
Art. 10. 
(1) Pentru înscrierea la examenul de promovare în cariera didactică, pentru funcţiile de lector universitar/şef de lucrări universitar este necesară întrunirea cumulativă a următoarelor condiţii:
a) deţinerea diplomei de doctor;
b) vechime minimă de 3 ani în calitate de cadru didactic titular în învăţământul superior în cadrul Universității „Dunărea de Jos” din Galați;
c) îndeplinirea standardelor minimale de ocupare a posturilor didactice, specifice funcţiei didactice de lector universitar/şef de lucrări universitar, prevăzute de prezenta metodologie;
d) absolvirea unui program universitar de formare psihopedagogică pentru învățământul superior de 30 de credite de studii transferabile ECTS/SECT sau încadrarea în prevederile art. 106 din Legea nr. 199/2023 sau declaraţie pe propria răspundere privind parcurgerea programului universitar de formare psihopedagogică în termen de 2 ani de la ocuparea postului.
(2) Pentru înscrierea la examenul de promovare în cariera didactică, pentru funcţia de conferenţiar universitar este necesară întrunirea cumulativă a următoarelor condiţii:
a) deţinerea diplomei de doctor;
b) vechime minimă de 6 ani în calitate de cadru didactic titular în învăţământul superior în cadrul Universității „Dunărea de Jos” din Galați;
c) îndeplinirea standardelor minimale de ocupare a posturilor didactice, specifice funcţiei didactice de conferenţiar universitar, prevăzute de prezenta metodologie;
d) absolvirea unui program universitar de formare psihopedagogică pentru învățământul superior de 30 de credite de studii transferabile ECTS/SECT sau încadrarea în prevederile art. 106 din Legea nr. 199/2023 sau declaraţie pe propria răspundere privind parcurgerea programului universitar de formare psihopedagogică în termen de 2 ani de la ocuparea postului.
(3) Pentru înscrierea la examenul de promovare în cariera didactică, pentru funcţia de profesor universitar este necesară întrunirea cumulativă a următoarelor condiţii:
a) deţinerea diplomei de doctor;
b) deţinerea atestatului de abilitare;
c) vechime minimă de 9 ani în calitate de cadru didactic titular în învăţământul superior în cadrul Universității „Dunărea de Jos” din Galați;
d) îndeplinirea standardelor minimale de ocupare a posturilor didactice, specifice funcţiei didactice de profesor universitar, prevăzute de prezenta metodologie;
e) absolvirea unui program universitar de formare psihopedagogică pentru învățământul superior de 30 de credite de studii transferabile ECTS/SECT sau încadrarea în prevederile art. 106 din Legea nr. 199/2023 sau declaraţie pe propria răspundere privind parcurgerea programului universitar de formare psihopedagogică în termen de 2 ani de la ocuparea postului.
(4) În învăţământul superior medical, candidaţii la examenul pentru promovarea în cariera didactică trebuie să aibă cel puţin titlul de medic rezident/medic stomatolog rezident. Fac excepţie posturile de la disciplinele care nu au corespondent în reţeaua Ministerului Sănătăţii şi cele de la disciplinele preclinice.
(5) În învăţământul superior medical, candidaţii la examenul pentru promovarea în cariera didactică pentru postul de şef de lucrări trebuie să aibă şi titlul de medic specialist/medic stomatolog specialist, iar candidaţii la examenul pentru promovarea în cariera didactică pentru posturile de conferenţiar sau de profesor universitar trebuie să aibă şi titlul de medic primar/medic stomatolog primar. Fac excepţie posturile de la disciplinele care nu au corespondent în reţeaua Ministerului Sănătăţii şi cele de la disciplinele preclinice.
(6) În învăţământul superior confesional de stat, pentru înscrierea la examenul de promovare candidaţii trebuie să deţină avizul cultului.
Capitolul IV. ÎNSCRIEREA LA EXAMENUL DE PROMOVARE ÎN CARIERA DIDACTICĂ
Art. 11. 
(1) În vederea înscrierii la examenul de promovare, candidatul depune un dosar, atât în format electronic cât și în format tipărit, care conţine următoarele documente:
a) opis dosar;
b) cererea de înscriere la examen, semnată și datată de către candidat și aprobată de Consiliul de administrație;
c) notă de informare în temeiul prevederilor art. 13 din Regulamentul (UE) nr. 679/2016 semnată și datată de către candidat;
d) declaraţie pe propria răspundere privind veridicitatea informaţiilor prezentate în dosar, semnată și datată de către candidat;
e) propunere de dezvoltare a carierei universitare a candidatului, atât din punct de vedere didactic, cât şi din punctul de vedere al activităţilor de cercetare ştiinţifică; propunerea se redactează de către candidat, cuprinde maximum 10 pagini și este unul dintre principalele criterii de departajare a candidaților;
f) curriculum vitae al candidatului (model Europass) semnat de către candidat pe fiecare pagină;
g) lista de lucrări ale candidatului, semnată și datată de către candidat;
h) fişa de verificare a îndeplinirii standardelor Universității „Dunărea de Jos” din Galați, completată, semnată și datată de către candidat;
i) documente care atestă deținerea titlului de doctor: copia conform cu originalul a diplomei de doctor şi, în cazul în care diploma de doctor originală nu este recunoscută în România, copie conform cu originalul a atestatului de recunoaştere sau echivalare a acesteia;
j) rezumatul în limba română şi într-o limbă de circulaţie internaţională al tezei de doctorat, pe maximum o pagină pentru fiecare limbă;
k) declaraţie pe propria răspundere a candidatului în care indică situaţiile de incompatibilitate prevăzute de Legea învăţământului superior nr. 199/2023, cu modificările şi completările ulterioare, în care s-ar afla în cazul promovării examenului sau lipsa acestor situaţii de incompatibilitate, semnată și datată de către candidat;
l) copii ale altor diplome care atestă studiile candidatului: diploma de bacalaureat sau atestat de recunoaştere, diplomă de licenţă sau atestat de recunoaştere, diplomă de master sau atestat de recunoaştere;
m) copii ale foilor matricole, suplimentelor de diplomă sau situațiilor școlare eliberate pentru fiecare ciclu de studiu, precum și cele pentru pregătirea psihopedagogică;
n) copii conforme cu originalul care atestă deţinerea titlurilor medicale pentru cazurile prevăzute la art. 10 alin. (4) şi (5) din prezenta metodologie;
o) dovada privind obţinerea calificativului „foarte bine” în ultimii 3 ani de activitate profesională;
p) declaraţia pe propria răspundere a candidatului din care să reiasă că nu a fost sancţionat disciplinar în ultimii 3 ani;
q) copia cărţii de identitate sau, în cazul în care candidatul nu are o carte de identitate, a paşaportului sau a unui alt document de identitate întocmit într-un scop echivalent cărţii de identitate ori paşaportului;
r) în cazul în care candidatul şi-a schimbat numele, copii ale documentelor care atestă schimbarea acestuia, respectiv certificatul de căsătorie sau dovada schimbării numelui;
s) maximum 10 lucrări publicate, brevete sau alte lucrări ale candidatului, în format electronic, selecţionate de acesta şi considerate a fi cele mai relevante pentru realizările profesionale proprii; 
t) pentru candidaţii la funcţia de conferenţiar universitar/cercetător ştiinţific gradul II, respectiv profesor universitar/cercetător ştiinţific gradul I: trei scrisori de recomandare conform art. 14 și o listă cu cei care au întocmit respectivele scrisori de recomandare;
u) pentru candidații la funcția de profesor universitar copia atestatului de abilitare;
v) certificat de cazier judiciar;
w) certificat de integritate comportamentală reglementat de Legea nr. 118/2019 privind Registrul naţional automatizat cu privire la persoanele care au comis infracţiuni sexuale, de exploatare a unor persoane sau asupra minorilor, precum şi pentru completarea Legii nr. 76/2008 privind organizarea şi funcţionarea Sistemului Naţional de Date Genetice Judiciare, cu modificările ulterioare;
x) certificat medical, eliberat pe un formular specific adoptat prin ordin comun al ministrului educaţiei şi ministrului sănătăţii;
y) avizul medical pentru exercitarea profesiei didactice, eliberat conform prevederilor ordinului comun al ministrului educaţiei şi al ministrului sănătăţii;
z) dovada absolvirii unui program universitar de formare psihopedagogică pentru învățământul superior de 30 de credite de studii transferabile ECTS/SECT sau încadrarea în prevederile art. 106 din Legea nr. 199/2023 sau declaraţie pe propria răspundere privind parcurgerea programului universitar de formare psihopedagogică în termen de 2 ani de la ocuparea postului;
aa) adeverință din care să rezulte faptul că este cadru didactic titular al Universităţii „Dunărea de Jos” din Galaţi și, după caz, vechimea în calitatea de cadru didactic titular al Universităţii „Dunărea de Jos” din Galaţi.  
(2) Documentele menţionate la alin. (1) se vor depune atât în format letric, cât şi pe suport electronic.
(3) În cazul în care există lucrări care nu sunt disponibile în format electronic sau nu pot fi scanate (e.g. interpretări teatrale sau muzicale etc.) se vor depune înregistrări sau fotografii.
Art. 12. 
Curriculum vitae al candidatului trebuie să includă:
a) informaţii despre studiile efectuate şi diplomele obţinute;
b) informaţii despre experienţa profesională şi locurile de muncă relevante ocupate anterior;
c) informaţii despre proiectele de cercetare-dezvoltare pe care le-a condus ca director de proiect şi granturile obţinute, în cazul în care există astfel de proiecte sau granturi, indicându-se pentru fiecare sursa de finanţare, volumul finanţării şi principalele publicaţii sau brevete rezultate;
d) informaţii despre premii sau alte elemente de recunoaştere a contribuţiilor ştiinţifice ale candidatului.
Art. 13. 
Lista completă de lucrări ale candidatului va fi structurată astfel:
a) lista celor maximum 10 lucrări considerate de candidat a fi cele mai relevante pentru realizările profesionale proprii, care sunt incluse în format electronic în dosar şi care se pot regăsi şi în celelalte categorii de lucrări prevăzute de prezentul articol;
b) teza sau tezele de doctorat;
c) brevete de invenţie şi alte titluri de proprietate industrială;
d) cărţi şi capitole în cărţi;
e) articole/studii in extenso, publicate în reviste din fluxul ştiinţific internaţional;
f) publicaţii in extenso, apărute în lucrări ale conferinţelor internaţionale de specialitate;
g) alte lucrări şi contribuţii ştiinţifice sau, după caz, din domeniul creaţiei artistice.
Art. 14. 
(1) Candidaţii pentru posturile de conferenţiar universitar sau cercetător ştiinţific gradul II trebuie să includă în dosarul de examen cel puţin trei scrisori de recomandare ale unor personalităţi din domeniul postului pentru care candidează, din ţară sau din străinătate, din afara Universității „Dunărea de Jos” din Galați.
(2) Candidaţii pentru posturile de profesor universitar sau cercetător ştiinţific gradul I trebuie să includă în dosarul de examen cel puţin trei scrisori de recomandare ale unor personalităţi din domeniul postului pentru care candidează, din străinătate.
(3) În cazul domeniilor ştiinţifice cu specific românesc, scrisorile de recomandare pentru candidaţii la postul de profesor universitar pot proveni şi din partea unor personalităţi din domeniul respectiv din România, din afara Universității „Dunărea de Jos” din Galați.
Art. 15. 
(1) Dosarul de examen este constituit de candidat şi se depune direct la registratura Universității „Dunărea de Jos” din Galați specificată pe pagina de internet a examenului. Președintele comisiei de examen preia dosarul candidatului cu proces verbal de predare-primire și îl transmite membrilor comisiei de examen, după expirarea termenului de depunere a dosarelor, dar nu mai târziu de 5 zile lucrătoare înaintea desfăşurării primei probe a examenului.
(2) Dosarele candidaţilor pot fi transmise și în format electronic, la adresa de e-mail specificată pe pagina principală a site-ului web propriu al examenului, cu confirmare de primire.
Art. 16. 
(1) Pentru obţinerea avizului juridic al Universității „Dunărea de Jos” din Galați, fiecare dosar trebuie să cuprindă rezoluţia cu privire la verificarea informaţiilor din fişa de verificare prevăzută la art. 11 alin. (1) lit. h). Această rezoluție este stabilită de către o comisie sau un consiliu științific numit prin decizie a rectorului, la propunerea Consiliului de administrație.
(2) Îndeplinirea de către un candidat a condiţiilor legale de prezentare la examen este certificată prin avizul Compartimentului juridic al universității, în baza rezoluţiei prevăzute la alin. (1) şi a documentelor prevăzute la art. 11.
(3) Avizul juridic, însoţit de rezoluţia comisiei/consiliului științific care a analizat şi verificat informaţiile din fişa de verificare, este comunicat candidatului şi publicat pe pagina de internet a examenului în termen de 48 de ore de la emiterea sa, dar cu cel puţin 5 zile lucrătoare înaintea desfăşurării primei probe a examenului.
(4) Aceleaşi date sunt încărcate de către Universitatea „Dunărea de Jos” din Galați şi pe pagina web a examenului, administrată de Ministerul Educaţiei și Cercetării.
Capitolul V. DESFĂȘURAREA EXAMENULUI
Art. 17. 
Candidaţii care îndeplinesc condiţiile legale de prezentare la examen vor fi notificaţi de către președintele comisiei de examen cu privire la data, ora şi locul susţinerii probelor de examen.
Art. 18. 
(1) Pentru evaluarea candidatului comisia de examen are in vedere urmatoarele: 
a) relevanţa şi impactul rezultatelor ştiinţifice ale candidatului;
b) capacitatea candidatului de a îndruma studenţi sau tineri cercetători;
c) competenţele didactice ale candidatului;
d) capacitatea candidatului de a transfera cunoştinţele şi rezultatele sale către mediul economic sau social ori de a populariza propriile rezultate ştiinţifice;
e) capacitatea candidatului de a lucra în echipă şi eficienţa colaborărilor ştiinţifice ale acestuia, în funcţie de specificul domeniului candidatului;
f) capacitatea candidatului de a conduce proiecte de cercetare-dezvoltare;
g) experienţa profesională a candidatului în alte instituţii decât instituţia organizatoare de examen.
(2) Criteriile, grilele de evaluare și eventualele praguri minime de promovare se stabilesc de fiecare facultate, prin standardele specifice aprobate de Senat, și se publică odată cu anunțul privind examenul, cu cel puțin 10 zile înaintea primei probe.
Criteriile facultăților trebuie să fie obiective, măsurabile, transparente și justificate științific; ele nu pot deroga de la standardele minimale naționale.
(3) Comisia de examen are obligaţia de a verifica şi constata, din punctul de vedere al relevanţei didactice şi ştiinţifice, îndeplinirea de către candidat a standardelor specifice facultății aferente examenului de promovare în carieră aprobate de Senatul universitar, standarde ce nu pot deroga de la standardele minimale naţionale aprobate prin ordin al ministrului educației, potrivit art. 156 alin. (1) lit. a) din Legea învăţământului superior nr. 199/2023, cu modificările şi completările ulterioare.
Art. 19. 
(1) Competenţele profesionale ale candidatului se evaluează de către comisia de examen, pe baza dosarului de examen şi prin una sau mai multe probe.
(2) Pentru ocuparea postului de lector universitar (șef de lucrări universitar), examenul de promovare în cariera didactică constă în trei probe:
· proba 1 - evaluarea dosarului individual al candidatului;
· proba 2 - prelegerea publică. În cadrul prelegerii publice, candidatul prezintă cele mai semnificative rezultate profesionale anterioare și planul de dezvoltare a carierei universitare. Această probă conține, în mod obligatoriu, o sesiune de întrebări din partea comisiei. Membrii comisiei pot formula întrebări atât în legătură cu prelegerea susținută cât și cu anumite aspecte prezentate în dosar. 
· proba 3 - susținerea unei prelegeri din tematica aferentă examenului de promovare în cariera didactică, în fața comisiei de examen. Această probă conține și o sesiune de întrebări din partea comisiei. Tematica aferentă examenului și bibliografia se publică pe pagina web a examenului de promovare, simultan cu publicarea anunțului de promovare în cariera didactică. Tema prelegerii se stabilește de către comisia de examen și se anunță candidatului cu 48 de ore înainte de susținere pe pagina web a examenului de promovare.
Aprecierea fiecărei probe se face de către toți membrii comisiei, inclusiv președintele, cu note întregi, de la 1 la 10. Pentru fiecare probă, se determină nota probei, ca medie artitmetică a notelor acordate, cu două zecimale, fără rotunjire. Examenul de promovare în cariera didactică pentru ocuparea postului de conferențiar universitar și de profesor universitar constă în două probe:
· proba 1 - evaluarea dosarului individual al candidatului;
· proba 2 - prelegerea publică. În cadrul prelegerii publice, candidatul prezintă cele mai semnificative rezultate profesionale anterioare și planul de dezvoltare a carierei universitare. Această probă conține, în mod obligatoriu, o sesiune de întrebări din partea comisiei. Membrii comisiei pot formula întrebări atât în legătură cu prelegerea susținută cât și cu anumite aspecte prezentate în dosar. 
Aprecierea fiecărei probe se face de către toți membrii comisiei, inclusiv președintele, cu note întregi, de la 1 la 10. Pentru fiecare probă, se determină nota probei, ca medie artitmetică a notelor acordate, cu două zecimale, fără rotunjire. 
Pe perioada stării de alertă, susținerea probelor la examenele de promovare în cariera didactică în  Universitatea „Dunărea de Jos” din Galați se poate desfășura și în sistem on-line sau hibrid, în situația în care membrii comisiei de examen nu pot participa fizic. Modalitatea de desfășurare a examenelor va fi anunțată pe pagina web a instituției.
Capitolul VI COMISIA DE EXAMEN. CONSTITUIRE ȘI ATRIBUȚII
Art. 20. 
(1) Stabilirea componenţei comisiei de examen se face odată cu publicarea de către Universitatea „Dunărea de Jos” din Galați pe pagina principală a site-ului web propriu a informaţiilor privind organizarea examenului.
(2) Comisia de examen este formată din 5 membri, incluzând preşedintele acesteia, specialişti în domeniul disciplinelor postului pentru care se organizează examen de promovare sau în domenii apropiate.
(3) În componenţa comisiei de examen sunt prevăzuţi şi membri supleanţi. În cazul indisponibilităţii participării unui membru la lucrările comisiei, membrul respectiv este înlocuit de membrul supleant, numit după aceeaşi procedură ca membrii comisiei.
(4) Consiliul departamentului sau al şcolii doctorale în structura căreia se află postul face propuneri pentru componenţa nominală a comisiei de examen.
(5) Pe baza propunerii prevăzute la alin. (4), decanul solicită avizul consiliului facultăţii privind componenţa nominală a comisiei de examen.
(6) Componenţa nominală a comisiei de examen, însoţită de avizul consiliului facultăţii, este supusă validării Consiliului de administraţie şi apoi transmisă senatului Universității pentru aprobare.
(7) În urma aprobării de către senatul universitar, comisia de examen este numită prin decizie a rectorului.
(8) În termen de 2 (două) zile lucrătoare de la emiterea deciziei rectorului, componenţa nominală a comisiei de examen este publicată pe pagina de internet a examenului.
Art. 21. 
(1) Deciziile comisiei de examen sunt luate prin votul deschis al membrilor. O decizie a comisiei este validă dacă a întrunit votul a cel puțin trei membri ai comisiei.
(2) Lucrările comisiei sunt conduse de preşedintele comisiei.
(3) Membrii comisiei pot fi din interiorul sau din afara Universității „Dunărea de Jos” din Galați, din ţară sau din străinătate.
(4) Pentru ocuparea unui post de conferenţiar universitar/profesor universitar, cel puţin 3 membri ai comisiei trebuie să fie din afara Universității „Dunărea de Jos” din Galați, din ţară sau din străinătate.
(5) Membrii comisiei de examen trebuie să aibă un titlu didactic superior ori cel puţin egal cu cel al postului destinat promovării, iar membrii din străinătate trebuie să îndeplinească standardele Universității „Dunărea de Jos” din Galați corespunzătoare postului destinat promovării.
(6) În scopul exclusiv al participării în comisia de examen, echivalarea titlurilor didactice ale membrilor din străinătate cu titlurile didactice din ţară se face prin hotărâre a senatului universitar cu privire la componenţa nominală a comisiei.
(7) Preşedintele comisiei de examen poate fi una dintre următoarele persoane:
a) directorul departamentului;
b) decanul sau prodecanul facultăţii în care se regăseşte postul;
c) un cadru didactic titular în universitate, specialist în domeniul postului sau într-un domeniu apropiat, delegat în acest scop prin votul consiliului departamentului și al consiliului facultăţii care organizează examenul.
Capitolul VII REZULTATELE EXAMENULUI

Art. 22. 
(1) Examenul se derulează astfel încât toate probele de examinare să fie susţinute în cel mult 45 de zile de la încheierea perioadei de înscriere.
(2) Examenul constă în evaluarea calităţilor didactice şi activităţii ştiinţifice.
(3) Membrii comisiei de examen întocmesc referat individual de apreciere care conține și notele acordate pentru fiecare probă.
(4) Preşedintele comisiei de examen întocmeşte un raport de sinteză asupra probelor examenului, pe baza referatelor de apreciere redactate de fiecare membru al comisiei de examen. Astfel, în raport se prezintă notele finale acordate candidatului de către membrii comisiei și se indică media generală obținută de candidat.
(5) Raportul de sinteză asupra desfăşurării examenului este asumat prin semnătură de fiecare membru al comisiei de examen. 
(6) Președintele comisiei de examen înregistrează raportul de sinteză și referatele de apreciere la Registratura universității.
(7) Preşedintele comisiei de examen transmite raportul şi documentaţia aferentă decanului facultăţii. 
(8) Raportul comisiei de examen este validat în consiliul facultăţii și este înaintat de către decanul facultăţii, spre aprobare, senatului universitar.
(9) Senatul universitar analizează respectarea procedurilor stabilite prin metodologia proprie a universității şi aprobă sau nu aprobă raportul asupra desfăşurării examenului. Rezultatele examenului, după aprobarea senatului universitar, sunt prezentate de către decan consiliului facultăţii.
Art. 23. 
(1) Rezultatul examenului se publică în termen de două zile lucrătoare de la finalizarea examenului, respectiv după expirarea termenului de rezolvare şi de răspuns la contestaţii, după caz, pe pagina de internet a Universității „Dunărea de Jos” din Galați şi pe pagina web administrată de către Ministerul Educaţiei și Cercetării.
(2) După aprobarea de către senatul universitar a rezultatului examenului, pe pagina de internet a examenului se publică lista candidaţilor promovaţi.
Capitolul VIII CONTESTAȚIILE
Art. 24. 
(1) În situaţia în care un candidat deţine elemente care pot demonstra nerespectarea criteriilor de evaluare prevăzute la art.18 alin.(1) şi/sau nerespectarea procedurilor privind organizarea şi desfăşurarea examenului, acesta poate formula contestaţie în termen de 3 zile lucrătoare de la comunicarea rezultatului.
(2) Contestaţia se formulează în scris, se înregistrează la registratura universității şi se înaintează comisiei de contestaţii spre soluţionare.
(3) Comisia de contestaţii analizează aspectele sesizate de către candidat şi soluţionează contestaţia în cel mult 48 de ore de la înregistrarea acesteia, înainte de publicarea rezultatelor examenului.
(4) În vederea stabilirii componenţei comisiilor de soluţionare a contestaţiilor se parcurge aceeaşi procedură ca la stabilirea componenţei comisiei de examen.
(5) Membrii comisiei de examen nu pot face parte din comisia de soluţionare a contestaţiilor.
(6) În urma aprobării de către senatul universitar, comisia de soluţionare a contestaţiilor este numită prin decizie a rectorului şi se publică odată cu publicarea comisiei de examen.
(7) Raportul comisiei de contestaţii, după validarea acestuia în consiliul facultăţii, şi raportul comisiei de examen se înaintează de către decanul facultăţii, spre aprobare, senatului universitar.
Capitolul IX NUMIREA PE POST
Art. 25. 
(1) În urma aprobării rezultatului examenului de promovare de către senatul universitar, rectorul emite decizie pentru numirea pe post şi acordarea titlului universitar aferent pentru candidatul declarat admis. Numirea pe post se face începând cu semestrul universitar următor celui în care s-a desfăşurat examenul.
(2) Deciziile de numire pe post şi de acordare a titlului universitar aferent pentru candidaţii declaraţi admişi, însoţite de un raport sintetic privind organizarea şi desfăşurarea examenului/examenelor de promovare din Universitatea „Dunărea de Jos” din Galați, se transmit, în termen de 5 zile de la emitere, în format electronic/pe suport electronic, cu adresă de înaintare către Comisia Naţională de Atestare a Titlurilor, Diplomelor şi Certificatelor Universitare, prin direcţia de specialitate din cadrul Ministerului Educaţiei și Cercetării.
Art. 26. 
(1) Încadrarea într-o funcţie didactică de predare este condiţionată de prezentarea unui certificat medical, eliberat pe un formular specific adoptat prin ordinul comun al ministrului educaţiei şi al ministrului sănătăţii, care se publică în Monitorul Oficial al României, Partea I. Avizele necesare pentru exercitarea profesiei sunt stabilite prin ordinul respectiv.
(2) Menţinerea într-o funcţie didactică de predare este condiţionată de un control medical periodic. Periodicitatea şi acordarea avizelor pentru exercitarea profesiei sunt reglementate prin ordinul prevăzut la alin. (1), iar fondurile necesare acestor controale sunt asigurate de la bugetul de stat.
(3) Personalul didactic de predare care se consideră nedreptăţit poate solicita o expertiză a capacităţii de muncă în domeniul educaţiei.
(4) În situaţii de inaptitudine profesională de natură psihocomportamentală a personalului angajat în Universitatea „Dunărea de Jos” din Galați, instituţia poate solicita, la sesizarea oricărui factor implicat în procesul educaţional, prin hotărâre a Consiliului de administraţie, un nou examen medical complet.
(5) Situaţiile de inaptitudine profesională de natură psihocomportamentală sunt analizate şi stabilite de către o comisie formată din 3-5 membri, medici specialişti, constituită la nivelul universității în baza unui protocol încheiat între Ministerul Educaţiei și Cercetării şi Ministerul Sănătăţii, care realizează expertiza capacităţii de muncă în domeniul educaţiei.
(6) Refuzul personalului didactic de a se prezenta la controlul medical constituie abatere disciplinară şi poate duce la desfacerea contractului individual de muncă.
Capitolul X DISPOZIŢII FINALE ŞI TRANZITORII
Art. 27. 
(1) Directorii departamentelor, decanii facultăţilor şi rectorul răspund în faţa senatului universitar pentru buna desfăşurare a examenelor de promovare, în condiţiile respectării normelor de calitate, de etică şi deontologie universitară şi a legislaţiei în vigoare..
(2) Pentru sesiunea de promovare aferentă anului universitar 2025–2026, în situația în care actualizarea formală a extrasului din statul de funcții prevăzut la Capitolul II nu a fost realizată anterior intrării în vigoare a prezentei metodologii, se acceptă, cu caracter excepțional și numai pentru această sesiune, următoarele documente:
– referatul justificativ al directorului de departament, avizat de consiliul departamentului și consiliul facultății;
– aprobarea Consiliului de administrație;
– declarația pe propria răspundere a decanului privind corectitudinea listei posturilor.
Prevederile alin. (2) sunt aplicabile strict pentru sesiunea 2025–2026; pentru sesiunile următoare rămâne obligatorie forma formală a extrasului din statul de funcții.
(3) În condiţiile constatării unor nereguli, senatul universitar poate aplica sancţiuni specificate în metodologia proprie, putând fi dispusă inclusiv demiterea directorilor de departamente şi a decanilor, la propunerea justificată a Consiliului de administraţie sau a rectorului ori din oficiu, cu avizul acestora.
(4) În cazul constatării nerespectării prevederilor legale în procedura de desfăşurare a examenului de promovare în cariera didactică, Ministerul Educaţiei și Cercetării poate aplica sancţiunile prevăzute de lege, pe baza unui raport întocmit de Comisia Naţională de Atestare a Titlurilor, Diplomelor şi Certificatelor Universitare.
(5) În cazul în care instanţele de judecată constată încălcarea procedurilor de desfăşurare a examenului de promovare din instituţiile de învăţământ superior, examenul se anulează şi se reia.

